Drama op Lord’s | Maroela Media
Engeland se Liam Plunkett tydens die Krieketwêreldbeker teen Nieu-Seeland by Lord’s in Londen (14 Julie 2019) (Foto: AP Photo/Aijaz Rahi)
Twee spanne wat nog nooit die Wêreldbeker-kriekettoernooi kon wen nie, het waarskynlik die opwindendste eindstryd van alle tye opgedis.
Engeland en Nieu-Seeland het vandag op Lord’s gesorg dat ondersteuners almal môre besoeke by ’n plaaslike nael-tegnikus moet aflê; want dit was omtrent vir jou ’n naelbytstryd vir 102 boulbeurte.
Die Kiwi’s se Kane Williamson het besluit om eerste te kolf en die Nieu-Seelanders het 241/8 op ’n groenerige kolfblad aangeteken.
Henry Nicholls (55) en Tom Latham (47) het die beste met die kolf gevaar, terwyl Chris Woakes (3/37) Liam Plunkett (3/42) die Britte se voorste boulers was.
Engeland spog met ’n swaargewig-kolflys en daar is verwag dat Jason Roy, Joe Root, Jonny Bairstow, Jos Buttler en Ben Stokes maklik die wentelling sou slaan.
Maar op 86/4 het die tuisspan gesteier en dit het ’n spesiale beurt van die veglustige Stokes (84*) gekos om die Engelse kastaiings uit die vuur te krap.
Stokes – wat ’n seisoen of wat gelede aangekla is omdat hy glo in ’n vuisgeveg buite ’n kuierplek betrokke was – het uitstekend met Buttler (59) gekombineer om die telling na 196/4 in die 45ste boulbeurt te neem. Natuurlik was daar ook ’n tikkie geluk aan die tuisspan se kant toe die bal oor die grens gerol het nadat Martin Guptill se gooi Stokes se kolf getref het.
Tog het die 50ste boulbeurt (geboul deur Trent Boult) vir hope drama gesorg: ’n Stokes-ses en twee uithardloopkanse het gesorg dat Engeland hul beurt op 241/10 geëindig het en die eerste Super Boulbeurt in ’n Wêreldbeker-eindstryd was op die spel.
Engeland het eerste in die Superboulbeurt gekolf en 15 lopies aangeteken, waarna Guptill en Jimmy Neesham (’n ietwat verrassende keuse) probeer het om die wenlopies vir die Nieu-Seelanders te slaan.
Die besluit om met Neesham te open het na ’n meesterstuk gelyk, toe hy vir Jofra Archer vir ’n reuse-ses geslaan het.
Maar Archer het sterk vertoon en Nieu-Seeland moes twee lopies van die laaste bal slaan om die silwerware te wen.
Guptill kon egter net die bal sover as Roy op die grens slaan en Neesham is deur die Buttler/Roy-kombinasie uitgehardloop toe die Kiwi-kolwers vir die tweede lopie gedraai het.
Hoewel die telling weer eens gelykop was, wen Engeland omdat hulle meer grenshoue geslaan het.
Dit is die eerste keer sedert 1996 dat ’n span buiten Indië of Australië die Wêreldbeker gewen het.
Dit het die perfekte sportdag, saam met die Protea-netbalspan se Jamaika-wen, die epiese Djokovic/Federer-tweestryd en Daryl Impey se skofsege by die Tour de France, afgesluit.
Die was ‘n opwindende en ook ‘n bisarre wedstryd waarin NZ mi nie deur Engeland geklop is maar deur ‘n reêl van krieket en ‘n kompetisie reêl. Wie sou kon dink dat nadat Stokes ‘ n ses geslaan het,het met die volgende bal moes hardloop en duik om twee lopies te voltooi,toe ‘n ingooi van die grens af sy kolf tref terwyl hy uitgestrek op die grond lê. Die spat van die kolf af grens toe en kry Engeland 4 pasella lopies wat hul instaat stel om die telling gelykop te maak en in ‘n ‘Super over’ te speel,wat ook… Lees meer »
FransC, ek het weens omstandighede nie die wedstryd gekyk nie, maar gehoor van die betrokke insident. Kan nie anders as om saam met jou te stem nie. Die MCC kan gerus na enkele reels kyk en oorweeg om te verander. Die insident wat jy noem is die een reel – die ongeskrewe etiket in krieket is dat die kolwer nie ekstra lopies sou probeer hardloop het nie. Ongelukkig vir NZ het die bal oor die grenstou gegaan, wat dit ‘n “binne-die-reel” en wettige oorgooi 4 lopies gemaak het. My punt is egter dat krieketspelers die belaglikheid van daai reel erken… Lees meer »
Stem 100% saam jou Koos Dup. Krieketreëls word mos in Engeland opgestel.
Jason Roy was duidelik bvp met die heel eerste bal maar het weggekom met ñ “umpires call”. NZ moes gewen het!?
Ek was ontsettend bly vir Engeland. Hulle het in hulle tuis land die vaendel (net net) laat hoog vlieg. Dit was vreeslik opwindend. Welgedaan !!